የተባበሩት ፔትሮሊየም በውጭ ምንዛሪ ዕጦት የህልውና ሥጋት ላይ ተጋርጦብኛል አለ
በዓመት አሥር ሚሊዮን ዶላር ገደማ ቢያስፈልገውም 200 ሺሕ ዶላር ብቻ ማግኘቱን አስታውቋልየተባበሩት ብሔራዊ ፔትሮሊየም አክሲዮን ማኅበር የነዳጅ ውጤቶችን ከውጭ ለማስገባት የሚያስችለው በቂ የውጭ ምንዛሪ አቅርቦት በማጣቱ፣ ህልውናው አደጋ እንዳዣበበት አስታወቀ፡፡ በኢትዮጵያውያን ባለሀብቶች ተቋቁሞ በነዳጅና በነዳጅ ውጤቶች ሥራ ላይ ቀዳሚ በመሆን በዘርፉ መሰማራት የቻለው የተባበሩት ብሔራዊ ፔትሮሊየም፣ ካለፉት ሁለት ዓመታት ወዲህ ተገቢውን የውጭ ምንዛሪ ሊያገኝ ባለመቻሉ ችግር ውስጥ መውደቁን የኩባንያው የቦርድ ሊቀመንበር አቶ ኃይለ ልዑል ኦላና ለሪፖርተር አስታውቀዋል፡፡ መንግሥት ነዳጅና የነዳጅ ውጤቶች ቅድሚያ እንዲሰጣቸው በመወሰን የውጭ ምንዛሪ እንዲቀርብላቸው ካደረጋቸው ምርቶችና ሸቀጦች መካከል ቀዳሚው እንደሆኑ ያስታወሱት አቶ ኃይለ ልዑል፣ በዚህ መሠረት ከኢትዮጵያ ንግድ ባንክ በየዓመቱ ከአምስት እስከ ሰባት ሚሊዮን ዶላር እያገኙ ከውጭ ልዩ ልዩ የተሽከርካሪ ዘይቶችንና ቅባቶችን እያስመጡ ሲያከፋፍሉ መቆየታቸውን አስረድተዋል፡፡ ምንም እንኳ ኩባንያው ከስምንት እስከ አሥር  ሚሊዮን ዶላር በዓመት ቢያስፈልገውም፣ ከንግድ ባንክ በሚያገኘው የውጭ ምንዛሪ አቅርቦት የነዳጅ ማከፋፈል ሥራውን በመደጎም ሲሠራ መቆየቱን የቦርድ ሰብሳቢው ይገልጻሉ፡፡ በዚህ ሁኔታ ሲንቀሳቀስ የቆየው የተባበሩት ፔትሮሊየም ከሁለት ዓመት ወዲህ ግን እስካሁን ይፋዊ ምላሽ ባላገኘበት ምክንያት ከንግድ ባንክ ቅድሚያ ተሰጥቶት ያገኘው የነበረውን የውጭ ምንዛሪ መጠን ማግኘት እንዳልቻለ፣ በተጠናቀቀው የበጀት ዓመት 200 ሺሕ ዶላር ብቻ እንደተፈቀደለት አብራርተዋል፡፡ የነዳጅ ማደያዎች ዋነኛ የገቢ ምንጭ የነዳጅ ውጤቶች የሆኑትን የቅባት ምርቶች በማስመጣት መሸጣቸው እንደሆነ የሚናገሩት አቶ ኃይለ ልዑል፣ ይህንን ሥራ በአጥጋቢ ደረጃ ለማከናወን የማይቻልበት ደረጃ ላይ በመደረሱ የኩባንያው ትርፋማነትና የፈጠራቸው የሥራ ዕድሎች አደጋ እንዳዣበባቸው አስታውቀዋል፡፡ ኩባንያው በአሁኑ ወቅት 130 የሚጠጉ የነዳጅ ማደያዎችን በመላ አገሪቱ በመክፈት በእያንዳንዱ ማደያም ከ10 እስከ 20 ሠራተኞች የሥራ ዕድል እንዲያገኙ በማገዝ ሲንቀሳቀስ እንደቆየ፣ በዚህ ዓመትም ተጨማሪ 20 ማደያዎችን የመክፈት ዕቅድ እንደነበረው ጠቁመዋል፡፡ ይሁን እንጂ ባጋጠመው የውጭ ምንዛሪ ችግር ሳቢያ መንቀሳቀስ እንዳልቻለ ገልጸዋል፡፡ ኩባንያው ከዚህ ቀደም በሚያገኘው የውጭ ምንዛሪ አቅርቦት በዓመት በትንሹ፣ እስከ 2.5 ሚሊዮን ሊትር የተሽከርካሪ ዘይት ያስመጣ እንደነበር ይገልጻል፡፡ ይህም አንድ ሊትር ዘይት በሁለት ዶላር ግምታዊ ዋጋ ተሠልቶ ሲሆን፣ የተጠቀሰው መጠንም በአምስት ሚሊዮን ዶላር ግዥ ሊፈጽም የሚችለው ነው፡፡ ዘንድሮ ማግኘት በቻለው 200 ሺሕ ዶላር፣ 100 ሺሕ ሊትር ዘይትና የቅባት ምርቶች ብቻ ግዥ መፈጸም እንደቻለ ተጠቁሟል፡፡ በሞጆ ከተማ በ20 ሺሕ ካሬ ሜትር ቦታ ላይ የነዳጅ ማከማቻ ዴፖ እየገነባ እንደሚገኝ የጠቀሰው ኩባንያው፣ በተመሳሳይ ሥራ ዘርፍ ላይ የተሰማሩ ኩባንያዎች የሚያገኙትን ዕድል ማግኘት አለመቻሉም የኩባንያውን ባለአክሲዮኖች ቅር ከማሰኘት አልፎ፣ የኪሳራና የህልውና ሥጋት ላይ እንደጣላቸው የቦርድ ሰብሳቢው ይናገራሉ፡፡ በዚህ ዓመት እንደ ምንም ከኪሳራ መውጣት ያስቻሉ የወጪ ቅነሳ ሥራዎች በማከናወኑ ችግር ላይ ባይወድቅም፣ በመጪው ዓመት ግን ከዚህ የባሰ ሁኔታ ውስጥ ሊወድቅ እንደሚችል ሥጋት መፈጠሩን የቦርድ ሰብሳቢው አስታውቀዋል፡፡ ቶታል፣ ናሽናል ኦይል ኢትዮጵያና ኦይል ሊቢያ በውጭ ኩባንያነት የሚተዳደሩ ቢሆኑም፣ በዱቤ ግዥ ፈጽመው የውጭ ምንዛሪ ሲያገኙ ክፍያቸውን ማጠቃለል የሚችሉበት (ሰፕላየርስ ክሬዲት) አሠራር የቅባትና ዘይት ምርቶችን ከሚያቀርቡለት ቢፒ ኦይልና ካስትሮል ከተሰኙ አምራቾች ቃል ተገብሎት ይህንኑ ለመንግሥት ቢያስታውቅም፣ የዱቤ ግዥ ሥርዓቱ ተጠቃሚ ሊሆን እንዳልቻለ ይገልጻል፡፡ በመንግሥት ድጋፍና ማበረታቻ ከ15 ዓመታት በፊት የተቋቋመው የተባበሩት ብሔራዊ ፔትሮሊየም ኩባንያ፣ ያጋጠመውን የውጭ ምንዛሪ አቅርቦት ችግር ለምን ከግል ባንኮች በማግኘት አይፈታም ለሚለው ጥያቄም ምላሽ አለው፡፡ የግል ባንኮች ለሚጠየቁት የውጭ ምንዛሪ መጠን እስከ 300 ፐርሰንት ተቀማጭ ገንዘብ ስለሚጠይቁና የተባበሩት ለሚያስፈልገው የውጭ ምንዛሪ ይህን ያህል ተንቀሳቃሽ ገንዘብ በማስያዝ ሥራውን የሚያስኬድበት አቅም እንደሌለው በመግለጽ፣ ይልቁንም ንግድ ባንክ የተለመደውን የስትራቴጂ ባንክነት ሚናው ለተባበሩት ፔትሮሊየም ሊሠራ ያልቻለበት ምክንያት ግራ እንደገባቸው አቶ ኃይለ ልዑል አስረድተዋል፡፡ የተባበሩት ፔትሮሊየም ያቀረባቸውን ቅሬታዎች መነሻ በማድረግ ሪፖርተር ከንግድ ባንክ ምላሽ ለማድረግ ያረገው ሙከራ ለኅትመት እስከተገባበት እስካለፈው ዓርብ ሐምሌ 24 ቀን 2012 ዓ.ም. ድረስ ምሽት ድረስ ማካተት አልቻለም፡፡ ይሁን እንጂ ኩባንያው ለንግድ ባንክ ብቻም ሳይሆን ለብሔራዊ ባንክ ገዥ፣ ለብሔራዊ ባንክ ቦርድ ሰብሳቢ፣ ለንግድና ኢንዱስትሪ ሚኒስቴርና ለሌሎችም አካላት ጥያቄ ቢያቀርብም ምላሽ ማግኘት እንዳልቻለ አስታውቋል፡፡ በአሁኑ ወቅት ጠቅላላ ሀብቱ አንድ ቢሊዮን ብር እንደደረሰ የሚገመተው የተባበሩት ብሔራዊ ፔትሮሊየም አክሲዮን ማኅበር፣ በ21 መሥራች ባለአክሲዮኖች ተመሥርቶ በአሁኑ ወቅት ከ220 በላይ ባለድርሻዎች ያሉት ኩባንያ ሆኗል፡፡ በተመዘገበ 400 ሚሊዮን ብር ካፒታል እየተንቀሳቀሰ የሚገኘው ይህ ኩባንያ፣ በአሁኑ ወቅት  የተከፈለ ካፒታሉ 267 ሚሊዮን ብር መድረሱን መረጃዎች ያሳያሉ፡፡